1. ปัจจัยความเสี่ยง

ในการดำเนินงานของกลุ่มบริษัท
มีปัจจัยความเสี่ยงที่เกี่ยวข้องและอาจมีผลกระทบโดยตรงต่อกลุ่มบริษัท และ/หรือ
ผู้ลงทุนอย่างมีนัยสำคัญ ดังรายละเอียดต่อไปนี้

1.  ความเสี่ยงด้านบุคลากร

ธุรกิจโฆษณาเป็นธุรกิจบริการ ซึ่งต้องอาศัยบุคลากรเป็นหลักในการดำเนินธุรกิจ เช่น
งานด้านความคิดสร้างสรรค์ (Creative), ด้านการวางกลยุทธ์ (Strategic planning),
ด้านบริหารงานลูกค้า (Client services)
บุคลากรเหล่านี้จะเป็นผู้สร้างสรรค์ความคิด,ผลิตชิ้นงาน,วางกลยุทธ์การทำงานให้กับลูกค้า
หากมีการสูญเสียบุคลากรซึ่งดูแลลูกค้าหลักของบริษัท
อาจเป็นเหตุให้ลูกค้าที่บุคคลนั้นดูแลมีความไม่มั่นใจในผลงานของบริษัทฯ

เพื่อเป็นการลดการสูญเสียบุคลากรที่สำคัญเหล่านั้น บริษัทฯ ได้กำหนดมาตรการต่างๆ ขึ้นมามากมาย
และที่เป็นมาตรการสำคัญซึ่งบริษัทฯ ได้กำหนดเป็นนโยบายให้มีการนำมาใช้อย่างต่อเนื่องได้แก่

(1) อบรมและพัฒนา

การอบรมและพัฒนาเป็นหนึ่งในกิจกรรมที่บริษัทให้ความสำคัญเป็นอย่างมาก
บริษัทได้จัดสรรงบประมาณเพื่อกิจกรรมนี้อย่างต่อเนื่อง พนักงานทุกคนในบริษัทฯ มีโอกาสเข้ารับการ
อบรมในเนื้อหาที่เกี่ยวข้องกับการทำงานโดยตรง และเนื้อหาอื่นๆ
ที่เกี่ยวข้องกับการเป็นพนักงานที่พึงประสงค์ขององค์กร อาทิ การเป็นผู้นำ, การทำงานเป็นทีม,
การพัฒนาคุณภาพของงานให้มีประสิทธิภาพและประสิทธิผลมากขึ้น ฯลฯ

ลักษณะการจัดการอบรมและพัฒนาของบริษัทจัดขึ้นทั้งภายในบริษัทฯ
โดยวิทยากรจากทั้งภายในและภายนอกบริษัท
และการจัดอบรมนอกสถานที่โดยวิทยากรผู้ทรงคุณวุฒิในสาขาต่างๆ นอกจากนั้นแล้ว
บริษัทยังจัดส่งพนักงานเข้ารับการอบรมในประเด็นต่างๆ
ในสถาบันวิชาชีพตามความเหมาะสมอยู่เป็นระยะๆ

(2) ส่งเสริมโอกาสการเติบโตในองค์กร

เพื่อเสริมสร้างประสิทธิภาพในการดำเนินงานอย่างต่อเนื่อง
และส่งเสริมบุคคลรุ่นใหม่ที่มีความรู้ความสามารถ
และความตั้งใจที่ต้องการเป็นส่วนร่วมกับความสำเร็จของบริษัทฯ ทั้งในปัจจุบันและอนาคต บริษัทฯ
เปิดโอกาสให้พนักงานที่ได้รับการคัดสรรมีโอกาสและสิทธิในการก้าวสู่การเป็นผู้บริหารรุ่นใหม่ในอนาคตของบริษัทฯ

(3) เปิดโอกาสให้มีการโยกย้ายตำแหน่ง

สำหรับพนักงานที่มีความรู้ความสามารถและปรารถนาที่จะมีส่วนร่วมกับความสำเร็จของบริษัทฯ
แต่ค้นพบตัวเองภายหลังว่าไม่เหมาะสมกับตำแหน่งงานที่ตนเองทำอยู่ในปัจจุบัน บริษัทฯ
เปิดโอกาสให้พนักงานเหล่านี้ได้โยกย้ายตำแหน่งตามความเหมาะสม
และเพื่อเพิ่มพูนความสามารถในการทำงานในหน้าที่การงานในตำแหน่งใหม่ บริษัทฯ
ได้เปิดโอกาสให้พนักงานเหล่านี้ได้รับการ อบรมในเนื้อหาที่จำเป็นสำหรับภารกิจใหม่เหล่านั้นด้วย

(4) แบ่งบุคลากรออกเป็นกลุ่มๆ (Brand Team)

การแบ่งบุคลากรออกเป็นกลุ่มเป็นนโยบายการบริหารทีมเล็กโดยหัวหน้าทีมแต่ละทีมนั้นๆ
ทำหน้าที่พัฒนาและดูแลพนักงานในทีม วิธีการเช่นนี้ บริษัทฯ
ทำควบคู่ไปกับการอบรมและพัฒนาการเป็นผู้นำที่ดีแก่องค์กรให้กับหัวหน้าทีมเหล่านั้นเพื่อให้หัวหน้าทีมเหล่านั้น
มีหลักการเดียวกันในการรักษา, พัฒนา
และดูแลพนักงานในทีมให้ทำงานอย่างมีประสิทธิภาพและมีความภักดีต่อบริษัทฯ อย่างแท้จริง
การแบ่งกลุ่มบุคลากรออกเป็นกลุ่มเช่นนี้ยังช่วยให้การให้บริการลูกค้าแต่ละรายมีความรวดเร็วและมีประสิทธิภาพด้วย

(5) การให้รางวัลสนับสนุนการสร้างผลงาน

การให้รางวัลสนับสนุนการสร้างผลงานเป็นหนึ่งในกิจกรรมที่บริษัทฯ จัดทำขึ้นอย่างต่อเนื่อง
ทั้งนี้เพื่อเป็นกำลังใจให้กับพนักงาน, ส่งเสริมการทำงานเป็นทีม
และส่งเสริมการสร้างผลงานซึ่งจะนำมาซึ่งชื่อเสียง และรายได้ให้กับบริษัทฯ

(6) การจัดกิจกรรมนอกสถานที่

ในการจัดกิจกรรมนอกสถานที่ร่วมกันระหว่างพนักงานต่างๆ นั้น
บริษัทเน้นการจัดกิจกรรมที่กระตุ้นให้พนักงานรู้จักบริษัทฯ, รู้จักกันเอง, รู้สึกเป็นส่วนหนึ่งของบริษัท,
และมีความเป็นทีมอยู่เสมอ กิจกรรมที่บริษัทฯ จัดเป็นประจำทุกปี
และพนักงานทุกคนสามารถเข้าร่วมได้คือ การจัดงานสังสรรค์ปีใหม่, การจัดท่องเที่ยวประจำปี,
การจัดกิจกรรมเพื่อสร้างทีม, การอบรมต่างๆ เป็นต้น

(7) การตัดสินใจโดยมติคณะกรรมการสวัสดิการ และคณะกรรมการเฉพาะกิจ

ในการตัดสินใจใดๆ ที่เกี่ยวข้องกับสวัสดิการพนักงาน หรือ เกี่ยวข้องกับพนักงานโดยรวม บริษัทฯ
กำหนดเป็นนโยบายว่าต้องเป็นการตัดสินใจโดยคณะกรรมการสวัสดิการ
หรือคณะกรรมการเฉพาะกิจต่างๆ ซึ่งเป็นตัวแทนจากพนักงานทุกกลุ่มในบริษัทอย่างแท้จริง
วิธีการเช่นนี้ ทำให้พนักงานรู้สึกมีส่วนร่วมในการบริหารบริษัทฯ และมีความรู้สึกรับผิดชอบต่อนโยบาย
และกิจกรรมต่างๆ ที่บริษัทจัดขึ้น

1.  ความเสี่ยงด้านการพึ่งพาลูกค้ารายใหญ่

บริษัทมีลูกค้ารายใหญ่ จำนวน 3 ราย ได้แก่ ฮอนด้า กรุ๊ป บริษัท อุตสาหกรรมอาหารวันไทย จำกัด
และบริษัท ฮิตาชิ เซลล์ (ประเทศไทย) จำกัด ซึ่งมีสัดส่วนประมาณร้อยละ 80 ของ บิลลิ่ง
บริษัท[1] โดยลูกค้าดังกล่าวเป็นลูกค้าของบริษัทตั้งแต่เริ่มเปิดดำเนินการ
แต่อย่างไรก็ตามจากสภาพการแข่งขันในธุรกิจ
บริษัทมีโอกาสที่จะสูญเสียรายได้บางส่วนจากลูกค้าเหล่านี้ ซึ่งอาจกระทบต่อรายได้ของกิจการ
บริษัทได้พยายามลดโอกาสของการเกิดกรณีดังกล่าว
โดยเน้นการพัฒนาคุณภาพของการให้บริการให้สอดคล้องกับสภาวะตลาดและพฤติกรรมผู้บริโภคที่เปลี่ยนแปลงไปอย่างต่อเนื่อง
อีกทั้งยังได้จัดสรรทีมงานเฉพาะสำหรับการให้บริการลูกค้าหลักเป็นพิเศษ

2.  ความเสี่ยงด้านการพึ่งพาผู้ถือหุ้นรายใหญ่

บริษัทฯ ต้องพึ่งพาบริษัท ชูโอ เซ็นโก แอดเวอร์ไทซิ่ง จำกัด ซึ่งเป็นผู้ถือหุ้นรายใหญ่ใน
การแนะนำลูกค้า สำหรับการพึ่งพาเรื่องการแนะนำลูกค้านั้นกล่าวได้ว่า
หากผู้ถือหุ้นรายใหญ่ไม่แนะนำลูกค้าให้แล้ว บริษัทฯ
ก็ไม่ได้รับผลกระทบมากนักเนื่องจากภายใต้ภาวะการณ์ดำเนินงานปัจจุบัน บริษัทฯ
เป็นผู้ติดต่อหาลูกค้าเองเป็นส่วนใหญ่

1.4 ความเสี่ยงด้านการเปลี่ยนแปลงเทคโนโลยีในการผลิตผลงาน

เทคโนโลยีปัจจุบันมีการเปลี่ยนแปลงอย่างรวดเร็ว สำหรับธุรกิจตัวแทนโฆษณานั้น
การเรียนรู้วิธีการใช้ซอฟท์แวร์สำหรับผลิตผลงานนั้นสามารถนำเสนอชิ้นงานในรูปแบบที่ลูกค้าพึงพอใจได้
บริษัทใดที่ไม่สามารถพัฒนาทรัพยากรบุคคลให้ทันต่อการเปลี่ยนแปลงดังกล่าว
อาจสูญเสียลูกค้าและส่วนแบ่งการตลาด ซึ่งบริษัทฯ ได้ตระหนักถึงความสำคัญในเรื่องนี้
จึงได้ส่งบุคลากรไปอบรมเป็นระยะ เพื่อให้เรียนรู้เทคโนโลยีใหม่ๆ ในการทำโฆษณา
และนำความรู้ที่ได้มาแนะนำบุคลากรอื่นในบริษัท รวมทั้งการเรียนรู้จากกลุ่มบริษัทฯ
ที่กระจายอยู่ในประเทศต่าง ๆ เกี่ยวกับทิศทางของธุรกิจ และรูปแบบใหม่ ๆ ในการให้บริการ

1.5 ความเสี่ยงจากการเกิดขึ้นของผู้เชี่ยวชาญด้านสื่อ

ในช่วงที่ผ่านมา ธุรกิจโฆษณามีการเปลี่ยนแปลงการคิดค่าธรรมเนียมต่างๆ
ไม่ว่าจะเป็นค่าธรรมเนียมในการซื้อสื่อ หรือค่าธรรมเนียมในการให้บริการต่างๆ
สำหรับค่าธรรมเนียมการซื้อสื่อนั้น
ลูกค้าให้ความสำคัญต่อการวางแผนการซื้อสื่อเพื่อให้เข้าถึงกลุ่มเป้าหมายได้อย่างทั่วถึงและมีประสิทธิภาพมากขึ้น
ทั้งนี้ภายใต้เงื่อนไขงบประมาณที่ประหยัด
ในการนี้ลูกค้าอาจจ้างบริษัทโฆษณาทำเฉพาะการสร้างสรรค์งาน
แล้วเลือกใช้บริการของผู้เชี่ยวชาญด้านการวางแผนเลือกสื่อ และซื้อสื่อของบริษัทอื่น

ด้วยบริษัทฯ เล็งเห็นโอกาสการเกิดความเสี่ยงเช่นนี้ จึงได้ร่วมทุนกับกลุ่ม อีจีส (อังกฤษ)
ซึ่งเป็นบริษัทมีเดียอิสระที่มีความเชี่ยวชาญด้านสื่อ และมีเครือข่ายที่ใหญ่ที่สุดในโลก จัดตั้งบริษัท
คาราท มีเดีย เซอร์วิส (ประเทศไทย) จำกัด ให้บริการวางแผนสื่อ, เลือกสื่อ, จองสื่อ
และซื้อสื่อให้ ลูกค้าของบริษัท เนื่องจากบริษัท คาราท มีเดีย เซอร์วิส (ประเทศไทย) จำกัด
เป็นบริษัทที่ได้รับการ ถ่ายทอดเทคโนโลยีการวางแผนสื่อ
และการตรวจสอบประสิทธิภาพการใช้สื่อที่มีประสิทธิภาพจากกลุ่ม อีจีส (อังกฤษ)
ทำให้การให้บริการวางแผนเลือกใช้สื่อ และการซื้อสื่อของบริษัทฯ
เป็นไปอย่างมีประสิทธิภาพและประสิทธิผล ถือเป็นการลดความเสี่ยงในประเด็นนี้ลงไปได้มาก

[1] บิลลิ่ง คือ มูลค่างานโฆษณาของบริษัท